b'\n_START_ARTICLE_\nSmith & Wesson\n_START_SECTION_\nZgodovina\n_START_PARAGRAPH_\nPodjetje je imelo sprva sede\xc5\xbe v Norwichu v ameri\xc5\xa1ki zvezni dr\xc5\xbeavi Connecticut, lastnika pa sta posku\xc5\xa1ala prodreti na oro\xc5\xbearski trg z repetirno pi\xc5\xa1tolo, ki bi uporabljala enoviti naboj. Ideja se na trgu ni prijela, zaradi \xc4\x8desar je podjetje \xc5\xbee leta 1854 zapadlo v finan\xc4\x8dne te\xc5\xbeave. Smith in Wesson sta morala podjetje prodati bogatemu proizvajalcu srajc Oliverju Winchestru. Ta je leta 1866 uporabil idejo o repetirnem oro\xc5\xbeju, ki jo je povzel po njuni ideji in ideji Benjamina Henryja, katerega podjetje je prav tako odkupil leta 1860. Leta 1866 je tako Winchester izdelal repetirno pu\xc5\xa1ko, ki jo je za\xc4\x8delo serijsko izdelovati njegovo podjetje Winchester Repeating Arms Co._NEWLINE_Smith in Wesson sta med tem leta 1856 ustanovila novo podjetje, v katerem sta za\xc4\x8dela izdelovati prvi revolver na naboj z robnim v\xc5\xbeigom, ki sta ga patentirala avgusta 1854. To je bil hkrati tudi prvi revolver na svetu, ki je uporabljal enoviti naboj. Tokrat sta patentirala tudi revolver, kar je podjetju zagotovilo lepo prihodnost._NEWLINE_Kmalu sta ustanovitelja ugotovila, da podjetje ne more \xc5\xbeiveti od stare slave. Za\xc4\x8dela sta z razvojem novega revolverja, ki sta ga skonstruirala leta 1869. Serijska proizvodnja legendarnega Modela 3 se je za\xc4\x8dela v letu 1870, ta revolver pa je postal prvi velikokalibrski revolver na svetu, ki je uporabljal enoviti naboj. Prav ta revolver je bil tisti, ki je zagotovil podjetju vodilno vlogo v izdelavi revolverjev na svetu, ta sloves pa se podjetja dr\xc5\xbei \xc5\xa1e danes. Zasluge za to gredo tudi prodornemu marketingu podjetja, ki je pridobilo dve veliki stranki. Tako so Model 3 uspeli prodati konjenici ZDA, ki je kupila 1000 kosov tega oro\xc5\xbeja, eno serijo pa je odkupila tudi carska Rusija._NEWLINE_Leta 1873 se je Horace Smith upokojil in zapustil podjetje, ki je bilo v tistem \xc4\x8dasu \xc5\xbee zelo stabilno, svoje delnice pa je prodal Danielu Smithu, ki je tako postal edini lastnik. Kljub Smithovemu odhodu pa podjetje ni mirovalo. Konec devetdesetih let 19. stoletja je Smith & Wesson na trgo poslal povsem novo vrsto revolverja; revolver brez kladivca. Tovrstne revolverje podjetje izdeluje \xc5\xa1e danes._NEWLINE_Tudi naslednji revolver, ki ga je podjetje prvi\xc4\x8d izdelalo leta 1899 je v proizvodnji \xc5\xa1e danes in je \xc5\xa1e vedno tudi v slu\xc5\xbebeni rabi po celem svetu. Model .38 Military & Police (danes proizvajan pod imenom Smith & Wesson Model 10) je prav gotovo sinonim za slu\xc5\xbebeni revolver. To je bil hkrati prvi revolver izdelan za naboj .38 Special._NEWLINE_Razvoj oro\xc5\xbeja in streliva v podjetju ni zastal niti v 20. stoletju. Tako so \xc5\xbee leta 1935 predstavili prvi revolver, ki je uporabljal mo\xc4\x8dno strelivo Magnum, ki ga je prav tako razvil Smith & Wesson. Prvi Magnum revolver, .357 Magnum je pri\xc5\xa1el na tr\xc5\xbei\xc5\xa1\xc4\x8de \xc5\xa1e isto leto in takoj postal prodajna uspe\xc5\xa1nica._NEWLINE_Prvo polavtomatsko pi\xc5\xa1tolo z dvojnim delovanjem spro\xc5\xbeilca je podjetje izdelalo v letu 1955. To je bila pi\xc5\xa1tola Smith & wesson Model 39, od takrat naprej pa se je podjetje tudi resneje posvetilo izdelovanju tovrstnega kratkocevnega oro\xc5\xbeja._NEWLINE_Podjetje je dokon\xc4\x8dno vzpostavilo primat na podro\xc4\x8dju razvoja in izdelave revolverjev in revolverskega streliva leta 1956 s predstavitvijo revolverja Smith & wesson Model 29, ki ga je izdelalo okoli naboja .44 Magnum, ki so ga razvili v sodelovanju s podjetjem Remington Arms in je bil dolgo najmo\xc4\x8dnej\xc5\xa1i naboj za kratkocevno oro\xc5\xbeje._NEWLINE_Leta 1965 je Smith & Wesson za\xc4\x8del s produkcijo revolverja Smith & Wesson Model 60, ki je bil prvi revolver na svetu, izdelan iz nerjave\xc4\x8dega jekla. S tem se je v oro\xc5\xbearskem svetu za\xc4\x8delo povsem novo obdobje izdelave kratkocevnega oro\xc5\xbeja, v katerem ima Smith & Wesson \xc5\xa1e vedno eno vodilnih vlog._NEWLINE_Leta 1965 je podjetje postalo javno, med leti 1987 in 2001 pa je bilo v lasti britanskega podjetja Tomkins PLC, ki je zanj pla\xc4\x8dalo 112 milijonov ameri\xc5\xa1kih dolarjev. 11. maja 2001 pa je Tomkin za 15 milijonov ameri\xc5\xa1kih dolarjev prodal Smith & Wesson podjetju Saf-T-Hammer Corporation skupaj s 30 milijoni dolga, ki ga je podjetje imelo. Saf-T-Hammer je podjetje, specializirano za izdelavo varnostnih klju\xc4\x8davnic za strelno oro\xc5\xbeje in je Smith & Wesson kupilo z namenom opremiti vsa nova oro\xc5\xbeja s tem mehanizmom._NEWLINE_15. februarja 2002 se je podjetje preimenovalo v Smith & Wesson Holding Corporation.\n_START_SECTION_\nPodjetje danes\n_START_PARAGRAPH_\nPodjetje je danes usmerjeno v proizvodnjo revolverjev, polavtomatskih pi\xc5\xa1tol, \xc5\xa1ibrenic in avtomatskega oro\xc5\xbeja, izdeluje pa tudi opremo za varnostne sile. Poleg tega se \xc4\x8dedalje bolj vklju\xc4\x8duje tudi v ameri\xc5\xa1ki vesoljski program._NEWLINE_Poleg tega je podjetje oktobra 2002 podpisalo pogodbo o sodelovanju s podjetjem Cycle Source Group, s katerim naj bi za\xc4\x8delo izdelovati posebna \xc2\xbbtiha \xc2\xabkolesa za policijske enote, ki naj bi bila v prihodnosti na voljo tudi \xc5\xa1ir\xc5\xa1i javnosti._NEWLINE_V zadnjem \xc4\x8dasu se je podjetje posvetilo tudi izdelavi revolverjev najve\xc4\x8djega kalibra, za naboj lastne proizvodnje .500 Smith & Wesson Magnum, s katerim \xc5\xbeeli prodreti na trg v kategoriji lova na visoko divjad s kratkocevnim oro\xc5\xbejem. Ta vrsta lova je namre\xc4\x8d v ZDA \xc4\x8dedalje bolj priljubljena, Smith & Wesson pa postaja eno vodilnih podjetij pri izdelavi tovrstnega oro\xc5\xbeja.'